

REPUBLIKA E KOSOVËS KOMUNA E LIPJANIT

REPUBLIKA KOSOVA OPŠTINA LIPLJAN

REPUBLIC OF KOSOVA MUNICIPALITY OF LIPJAN

PROPOZIM

RREGULLORE

PËR NDARJEN E BURSAVE PËR STUDENTË TË KOMUNËS SË LIPJANIT

Lipjan, 2022

Në bazë të nenit 58 pika h.) të Ligjit për Vetëqeverisjen Lokale Nr.03/L-040, Gazeta Zyrtare e Republikës së Kosovës nr.28 të datës 4 qershor 2008 dhe nenit 40 pika h.) të Statutit të Komunës së Lipjanit, 15Nr.110-78095 i datës 24.01.2021, Kryetari i Komunës propozon:

Në bazë të nenit 12 paragrafi 12.2 pika c), nenit 17 pika c), të Ligjit për Vetëqeverisje Lokale Nr.03/L-040, Gazeta Zyrtare e Republikës së Kosovës, nr. 28 e datës 4 qershor 2008, neneve 9 dhe 20, të Statutit të Komunës së Lipjanit, 15Nr.110-78095 i datës 24.01.2021 Kuvendi i Komunës në mbledhjen e datës\_\_\_\_\_\_\_\_\_\_\_\_\_ të miratojë këtë:

PROPOZIM

RREGULLORE

PËR NDARJEN E BURSAVE PËR STUDENTË TË KOMUNËS SË LIPJANIT

**I. DISPOZITAT E PËRGJITHSHME**

**Neni 1**

**Qëllimi**

Me këtë Rregullore përcaktohen kushtet, kriteret, kohëzgjatja e realizimit të bursës, dhe procedura për ndarjen e bursave për studentë, të cilët studiojnë në Institucionet e edukimit të lartë arsimor të Republikës së Kosovës.

**Neni 2**

**Fushëveprimi**

1. Komuna e Lipjanit, varësisht nga mjetet financiare që ka në dispozicion, ndanë bursa për studentë të Komunës së Lipjanit.

2. Bursat ndahen për periudhën kohore nga 1 tetori deri më 30 shtator të vitit vijues akademik-shkollor.

**Neni 3**

**Përkufizimet**

1. Përkufizimet e kësaj Rregulloreje janë:

1.1. **Bursë -** Nënkupton ndihmën e dhënë në mjete financiare pa kthim nga Komuna e Lipjanit për studentet e nivelit bachelor që studiojnë ne Institucionet e edukimit të lartë arsimor të Republikës së Kosovës.

1.2. **Komitet i Arsimit -** është trup i zgjedhur nga Kuvendi i komunës.

1.3. **DKA -** Nënkupton Drejtorin e Arsimit të Komunës së Lipjanit.

1.4. **Thirrja publike** - Do të thotë konkursi publike për ndarjen e bursave për studentë që shpallet nga DKA-ja konformë dispozitave të kësaj Rregullore dhe dispozitave tjera përkatëse.

1.5. **Komision vlerësues -** Nënkupton komisionin e formuar me vendim të Kryetarit të Komunës i cili merret me shqyrtimin dhe vlerësimin e aplikacioneve të bursave.

1.6. **Komision i ankesave -** Nënkupton komisionin e formuar me vendim të Kryetarit të Komunës i cili merret me shqyrtimin e ankesave që parashtrohen nga studentetë ndaj shpalljes së listes preliminare të përfitueseve të bursave.

1.7. **Komisioni punues -** është komision që formohet me anëtar nga Drejtorati për Arsim dhe Komiteti i Arsimit.

**Neni 4**

**Përfituesit e bursës**

1. Të gjithë studentët që janë banorë të Komunës së Lipjanit, pa dallime etnike, gjinore, racore, fetare, sociale dhe politike, që janë të regjistruar në Institucionet e edukimit të lartë arsimor të Republikës së Kosovës, duke përjashtuar studentët në studime pasuniversitare – master dhe doktoraturë, kanë të drejtë të konkurojnë për marrjen e bursave për studime.

2. Studentët që kanë të drejtë të aplikojnë për përfitim të bursëse duhet të jenë të regjistruar nga viti i dytë e tutje.

**Neni 5**

**Përfituesit e bursës me automatizëm**

Fëmijët e Dëshmorëve që studiojnë në Institucionet e edukimit të lartë arsimor të Republikës së Kosovës, bursën e përfitojnë me automatizëm çdo herë kur Komuna shpallë thirrje publike për ndarjen e bursave për studentë pavarësisht se a është e përcakuara fusha studimit apo jo në thirrjen publike dhe të njëjtit duhet të aplikojnë me dokumentacionin e kërkuar sipas thirrjes publike të shpallur nga Komuna.

**Neni 6**

**Numri i bursave**

Kryetari i Komunës cakton numrin e përgjithshëm të bursave që do të ndahen dhe shumën financiare për një bursë që ndahet për një vit akademik - shkollor.

**Neni 7**

**Formimi dhe përbërja e komisionit**

1. Bursat për studentë do të ndahen nga komisioni i formuar me vendim të Kryetarit të Komunës.

2. Komisioni do të jetë i përbërë nga 3 anëtarë që duhet të jenë shërbyes civil të administratës komunale, dy anëtarë nga Drejtorati i Arsimit, një anëtar nga Drejtorati për Buxhet dhe Financa.

3. Punët teknike administrative të nevojshme për komisionin, pranimi i kërkesave/aplikacioneve, formulimin e vendimeve apo kontratave për përfituesit do të kryhen nga Drejtorati i Arsimit.

**Neni 8**

**Shpallja e thirrjes publike**

1. Drejtorati i Arsimit shpallë thirrjen publike për ndarjen e bursave. Thirrja publike duhet të jetë e shpallur në ueb faqen zyrtare të Komunës, në njërën nga gazetat ditore si dhe në tabelën e shpalljeve dhe duhet të jetë e hapur 15 ditë kalendarike nga dita e publikimit.

2. Në thirrjen publike për aplikim për bursë duhet të përcaktohet dokumentacioni i kërkuar dhe informatat tjera të nevojshme.

3. Drejtori i DKA-së formon një komision punues me pesë anëtarë i cili ka për detyrë të përcaktoj ndarjen e numrit të bursave në fusha të caktuara studimi duke marr në konsideratë kerkesat e Komunës për fusha specifike të profesionisteve. Në këtë komision tre anëtar caktohen nga drejtori i Drejtoratit për Arsim dhe dy përfaqësues delegohen nga Komiteti për Arsim i Kuvendit Komunal, mirpo nëse komisioni punues vendos që të mos i profilizoj fushat e studimit atëherë DKA-ja mund të shpallë thirrjen publike pa i profilizuar drejtimet por vetëm në mënyrë të përgjithshëm.

4. Po ashtu komisioni punues mund të vlerësojë dhe përcaktoj drejtimet deficitare të cilave mund t’i ipet përparësi sipas kritereve të kësaj Rregullore. Nëse komisioni punues vendos që t’i rekomandoj DKA-së që në thirrjen publike për aplikim të përcakton drejtimet deficitare ato duhet precizohen saktësisht në thirrje, nëse nuk vendoset të përcaktohen drejtimet deficitare atëherë thirrja publike për aplikim mund të shpallet nga DKA-ja si e përgjithshme pa i precizuar drejtimet deficitare por vetem ndarjen në fusha studimi.

**II. VLERËSIMI I KUSHTEVE DHE KRITEREVE**

**Neni 9**

**Kushtet dhe kriteret**

1. Për realizimin e të drejtës së bursës kandidatët duhet t’i plotësojnë kushtet si në vijim:

1.1. Të jenë banorë rezident të Komunës së Lipjanit,

1.2. Të kenë të regjistruar vitin akademik për të cilin jepet bursa (vërtetimi i regjistrimit të semestrit të radhës për vitin akademik të studimeve për të cilin jepet bursa),

1.3. Të kenë certifikatën e notave (në certifikaten e notave duhet të jetë e precizuar nota mesatare),

1.4. Studentet të cilët përfitojnë bursë nga një institucion tjeter arsimor dhe në të njejtën kohë ka aplikuar për bursë në komunën e Lipjanit atyre ju refuzohet aplikacioni dhe nuk kanë të drejtë të jenë përfitues i dy bursave për të njejtin vit akademik të studimeve për të cilin jepet bursa.

1.5. Studentet të cilët përsërisin vitin akademik të studimeve nuk kanë të drejtë të përfitimit të bursës.

**Neni 10**

**Kriteret për përfitimin e bursës**

1. Të gjithë studentët, pa dallime, që studiojnë në Institucionet e edukimit të lartë arsimor të Republikës së Kosovës e që kanë aplikuar për fitimin e bursës do të vlerësohen për sukseset e arritura në mësimet e studimeve të vitit paraprak me pikë si në vijim:

1.1. Studenti/ja me notë mesatare 9 deri në 10, vlerësohet me 30 pikë,

1.2. Studenti/ja me notë mesatare 8 deri në 8.99, vlerësohet me 20 pikë,

1.3. Studenti/ja me notë mesatare 7 deri në 7.99, vlerësohet me 10 pikë,

1.4. Studenti/ja me notë mesatare 6 deri në 6.99, vlerësohet me 5 pikë,

1.5. Studenti/ja me nevoja të veqanta vlerësohet me 5 pikë,

1.6. Studenti/ja me studime në drejtimet deficitare vlerësohet me 5 pikë,

1.7. Studenti/ja fëmijë i martirëve, veteranëve, invalidëve të luftës vlerësohet me 5 pikë,

1.8. Stundeti/ja që i përket komunitetit jo shumicë vlerësohen me 5 pikë,

1.9. Stundeti/ja me asistencë sociale vlerësohen me 5 pikë.

2. Studentët që kanë pikë të barabarta, përparësi në renditjen e listës të shpallur nga komisioni për ndarjen e bursave, do t’i jepet studentëve që kanë notën mesatare më të lartë.

**Neni 11**

**Detyrat e komisionit**

Komisioni vlerësues pas skadimit të afatit të konkurimit do të bëjë vlerësimin e të gjitha aplikacioneve. Gjatë procedurës së vlerësimit të aplikacioneve, komisioni do të përcaktojë metodën e punës dhe mënyrën e seleksionimit të aplikacioneve, gjithnjë duke u bazuar në kushtet dhe kriteret e përcaktuara sipas kësaj Rregullore.

**Neni 12**

**Hartimi dhe publikimi i listës së përfituesve të bursës**

1. Pas përfundimit të procedurës së vlerësimit të aplikacioneve, komisioni për ndarjen e bursave harton listën e përgjithshme preliminare të kanditatëve përfitues të bursës.

2. Lista preliminare e përfituesve shpallet në ueb faqen zyrtare të Komunës dhe në tabelën e shpalljeve të Komunës.

**Neni 13  
E drejta e ankesës**

1. Shqyrtimi i ankesave të studentëve do të bëhet nga komisioni i ankesave i formuar me vendim të Kryetarit të Komunës.

2. Kundër vendimit për shpalljen e listës preliminare të përfituesve të bursave nga komisioni për ndarjen e bursave, lejohet ankesa e cila i drejtohet komisionit të ankesave nëpërmjet Drejtoratit për Arsim.

3. Ankesa ushtrohet në afat prej pesë (5) ditëve nga dita e shpalljes së listës së përfituesve nga ana e komisionit vlerësues.

4. Komisioni për shyrtimin e ankesave, në afat prej 15 ditësh duhet të shqyrtojë dhe të vendos lidhur me ankesat e ushtruara.

5. Vendimi i komisionit të ankesave është përfundimtar në procedurë administrative.

**Neni 14**

**Nënshkrimi i aktit për ndarjen e bursës**

1. Kryetari i Komunës pas përfundimit të procedurave të ankesave nënshkruan vendimin për secilin përfitues për marrjen e bursës në shumën e caktuar paraprakisht sipas thirrjes publike të shpallur nga Drejtorati për Arsim, në bazë të aplikacioneve individuale të tyre.

2. Nëse ndonjëri nga përfituesit e bursës hjekë dorë nga përfitimi i bursës për arsye të ndryshme, atëherë përfituesi i bursës do të jetë kandidati/ja që është në radhë sipas listës.

**Neni 15  
Procedurat e pagesës**

1. Mjetet financiare do të alokohen gjatë vitit fiskal në xhirollogaritë bankare të përfitueseve, në bankën të cilën studenti/ja e ka zgjedhur.

2. Drejtoratet kompetente për Buxhet dhe Financa dhe Drejtorati për Arsim janë të obliguar të kujdesen për alokimin dhe zotimin e mjeteve të cekura më lartë brenda afateve të përcaktuara kohore.

**Neni 16**

**Përgjegjësia për zbatim**

Përgjegjës për zbatimin e kësaj Rregullore është Drejtorati për Arsim në Komunën e Lipjanit.

**III DISPOZITAT KALIMTARE DHE PËRFUNDIMTARE**

**Neni 17**

**Dispozitat kalimtare**

Çdo dispozitë e kësaj Rregulloreje që bie ndesh me ligjet në fuqi epërsi do të kenë për zbatim dispozitat ligjore.

**Neni 18  
Hyrja në fuqi**

1. Kjo Rregullore hyn në fuqi 7 (shtatë) ditë pas publikimit në faqen zyrtare elektronike të Komunës.

2. Me hyrjen në fuqi të kësaj Rregulloreje shfuqizohet Rregulloreja për ndarjen e bursave për studentë, 15Nr.670-19941 e datës 29.05.2020 si dhe Rregullorja 15Nr.670-19941 e datës 29.05.2020 për ndryshimin dhe plotësimin e Rregullores për ndarjen e bursave për studentë 15Nr.670-47372 e datës 30.09.2020.